Konservative ville ikke have Mads Holger med i et program om partiets 100-årsjubilæum. DR erkender fejl og aflyser nu indslaget.

Julie Hornbek Toft, født 1982, er reporter på Finans. Hun er medlem af vores særlige trendgruppe og dækker derudover medie- og reklamebranchen samt teleindustrien og tech. Julie har de seneste fire år dækket den danske mediebranche som reporter på MediaWatch og har før det arbejdet på Jyllands-Postens erhvervsredaktion. Julie har læst til journalist på Syddansk Universitet og har en MA i international journalistik fra City University, London, med praktikophold på Jyllands-Posten og Financial Times. Julie er bachelor i film- og medievidenskab fra Københavns Universitet og har bl.a. skrevet om tv-serien ’Klovn’ og Frank Hvams uheldige besøg i en kattebakke i det Danske Filminstituts tidsskrift, Kosmorama.

DR lod i denne uge De Konservative skubbe en politisk uven ud af programmet Aftenshowet.

Programmet havde inviteret debattøren Mads Holger til at holde en »skåltale« i anledningen af partiets 100-årsjubilæum på mandag. Men senere samme dag aflyste journalisten dog aftalen med Mads Holger med den begrundelse, at Konservative »i den grad stillede sig på bagbenene.« Det viser en korrespondance, som Finans har set.

»Det er principielt problematisk, at politiske partier kontrollerer, hvem der må optræde i et program, og hvem der ikke må,« siger Mads Holger til Finans.

»Personligt tager jeg det meget piano (roligt, red.). Jeg mangler hverken eksponering eller taletid i medierne. Men jeg synes, at det er slapt,« siger han.

Mads Holger stillede op for Konservative ved det seneste folketingsvalg, men processen endte fjendtligt, og Mads Holger meldte sig senere ud af partiet igen.



Han understreger, at han ikke var inviteret til at debattere med De Konservative, men i stedet skulle optræde som kommentator i et båndet indslag.

Henrik Wilhelm Jørgensen, uddannelseschef for journalistik og medier ved Danmarks Medier og Journalisthøjskole, mener, at det er principielt problematisk at give partiet den indflydelse.

»Jeg synes ikke, at det er nogen klædelig måde at redigere et program på. Det er problematisk, at man lader udenforstående, her Konservative, styre de redaktionelle processer,« siger han, men peger samtidig på, at Aftenshowet her kan være fanget mellem »a rock and a hard place«, fordi det kan have været vanskeligt at lave et program om Konservatives jubilæum, hvor partiet ikke deltager.

DR erkender, at et politisk parti ikke skulle have haft lov til på den måde at dirigere det redaktionelle indhold. Derfor aflyser Aftenshowet nu indslaget.



»Jeg kan bekræfte, at Konservative har ytret ønske om fravalg af kilder. Krav som disse er ikke noget, der er kutyme her i afdelingen, og derfor opstår der usikkerhed på redaktionen, som fravælger Mads Holger som kilde,« skriver redaktionschef på Aftenshowet, Ann Lykke Davidsen, i en mail til Jyllands-Posten.

»Jeg har på baggrund af dette taget en snak med redaktionen om vores journalistiske integritet, og om at der aldrig må sås tvivl om denne. Derfor aflyser vi selvfølgelig historien om Konservatives 100 års jubilæum.«